ID. Polo er snart klar til samlebåndet – VW forbereder billig elbil til folket

Volkswagen er ved at gøre klar til næste kapitel i elbilens folkeeventyr. Den kommende ID. Polo – en kompakt og mere prisvenlig elbil – nærmer sig produktionsstart, og i Spanien er koncernen netop blevet færdig med en af verdens mest avancerede presseanlæg for at gøre klar til opgaven.

Det er Seat-fabrikken i Martorell nær Barcelona, der skal bygge både Volkswagen ID. Polo og søstermodellen Cupra Raval. Fabrikken har netop taget en ny servomekanisk presselinje i brug, kaldet PXL, der kan forme op til fire millioner karrosseridele om året. Systemet er fuldautomatisk og kan skifte produktionsværktøj på blot fem minutter – en afgørende effektivitet, når to forskellige bilmodeller skal køre side om side.

– Med 15 presscyklusser i minuttet kan vi producere flere dele hurtigere og med højere præcision, forklarer Alicia Molina, udviklingschef hos Seat og Cupra.

Den nye ID. Polo bliver ekstremt vigtig for VW-gruppen.

Presseanlægget er bygget på et 20 meter dybt fundament og kan håndtere trykkræfter på 81.000 kilonewton. Hver pressning genererer omkring 3.000 datapunkter, som analyseres i realtid for at optimere produktionen – præcis som en moderne racerbils telemetri, bare i industriel skala.

En vigtig brik i Volkswagen-gruppens elbilplan

Investeringen er en del af det gigantiske Future: Fast Forward-projekt, hvor Volkswagen og Seat – sammen med flere spanske partnere – poster 10 milliarder euro i at elektrificere Spaniens bilindustri. Målet er, at Martorell skal fungere som nervemidten for små elbiler i hele VW-gruppen fra 2026.

Cupra Raval bliver først ude af porten, og Volkswagen ID. Polo følger kort efter. Begge bygges på MEB Entry-platformen, som er udviklet til mindre og billigere elbiler med en rækkevidde på omkring 400 kilometer.

Cupra Raval.

Mens Cupra-versionen får et mere ungdommeligt og sportsligt udtryk, skal ID. Polo blive den klassiske, folkelige VW – en elektrisk pendant til den ikoniske Polo, men med moderne software, opkobling og prisskilt, der skal lokke nye købere ind i elbilernes verden.

Produktion starter i 2026

Volkswagen bekræfter, at produktionen i Martorell starter i 2026, hvilket betyder, at de første biler ventes på vejene i løbet af 2027. Dermed tager Volkswagen endnu et skridt mod at tilbyde elbil til under 25.000 euro, et prisleje, som koncernen ser som nøglen til at gøre elbilen virkelig folkelig.

Når Cupra Raval og ID. Polo ruller ud, bliver det derfor ikke bare endnu to nye elbiler – men en strategisk milepæl for hele Volkswagens elektriske fremtid.

ID. Polo er snart klar til samlebåndet – VW forbereder billig elbil til folket