ID. Polo GTI får Danmarkspremiere på elbilmessen i Herning

Når Elbilmessen i Herning åbner dørene den 24. oktober, bliver det med et elektrisk brag fra Volkswagen. For første gang på dansk jord kan besøgende opleve den kommende ID. Polo GTI – den første GTI nogensinde på strøm – stadig let camoufleret, men klar til at give et glimt af fremtiden.

Volkswagen skriver historie, når den fuldelektriske ID. Polo GTI ander i Danmark. Topmodellen får det legendariske GTI-emblem, præcis 50 år efter at den første Golf GTI tændte entusiasternes sjæl i 1976. Den elektriske arvtager skal bevise, at sjov bag rattet og nuludledning ikke er hinandens modsætninger.

Ifølge Volkswagen bliver ID. Polo GTI udstyret med en kraftig elmotor, adaptiv undervogn og spærredifferentiale på forakslen – ingredienserne til en vaskeægte GTI-oplevelse, bare uden udstødning og gearskift.

Volkswagen ID. Polo GTI (foto: Volkswagen).

Verdenspremieren på den fuldt elektriske ID. Polo finder sted i maj 2026. Markedsintroduktionen er planlagt til efteråret næste år og prisen, bekræfter Volkswagen, starter under 25.000 euro (187.000 kroner uden dansk moms). Der kommer to batteristørrelser og tre ydelsesniveauer.

Endnu en premiere: ID. 3 GTX FIRE+ICE

Volkswagen har desuden en ekstra godbid til danske elbilsfans: Den eksklusive ID. 3 GTX FIRE+ICE får Danmarkspremiere i Herning. Med 326 hk, tofarvet lakering og et unikt design bliver det en samlerbil fra start – kun 1.990 eksemplarer bygges globalt.

Elbilmessen finder sted i MCH Messecenter Herning fra 24.–26. oktober 2025, hvor bilentusiaster kan få et smugkig på både nutidens og fremtidens elbiler – og ikke mindst den elektriske genfødsel af GTI-legenden.

ID. Polo GTI får Danmarkspremiere på elbilmessen i Herning