Prisen på ID. Polo GTI er overraskende skarp

Volkswagen rører ved noget helligt. GTI har siden den første Golf GTI i 1976 været opskriften på en bil, der kunne køre til arbejde mandag morgen og lege på småvejene søndag eftermiddag. Ikke nødvendigvis den hurtigste bil i verden. Bare den rigtige blanding af størrelse, pris, kræfter og køreglæde. Nu skal den opskrift overleve som elbil.

Den nye ID. Polo GTI bliver den første fuldelektriske GTI i Volkswagens 50 år lange GTI-historie. Og det sker med en dansk startpris på 279.995 kroner, når bilen åbner for bestilling nu og lander hos forhandlerne omkring årsskiftet.

Det gør den ikke bare til en ny Polo med røde detaljer. Det gør den til Volkswagens vigtigste test af, om GTI-navnet stadig kan få pulsen op i en tid, hvor elmotorer, batterier og software har overtaget rollen fra turboladere og udstødningslyd.

Klassisk GTI-opskrift – bare med batteri

Volkswagen holder fast i det mest afgørende GTI-greb: kræfterne sendes til forhjulene. ID. Polo GTI yder 226 heste og 290 newtonmeter, klarer 0-100 km/t på 6,8 sekunder og får som standard elektronisk spærredifferentiale på forakslen.

Det er vigtigt. For i en elbil er det let at lave hurtig acceleration. Det svære er at lave en bil, der føles sjov, levende og præcis. Derfor får ID. Polo GTI også adaptiv DCC-undervogn som standard, mens en særlig GTI-køreprofil samler drivlinje, undervogn og cockpit i en mere aggressiv opsætning. Med andre ord: Volkswagen forsøger altså at ramme den gamle GTI-følelse – ikke bare lave en hurtig ID. Polo med røde syninger.

424 kilometer rækkevidde og 24 minutters lynladning

Under gulvet ligger et 52 kWh batteri, som ifølge Volkswagens foreløbige WLTP-tal giver op til 424 kilometer rækkevidde. Hurtigladning topper ved 105 kW, og 10 til 80 procent klares på cirka 24 minutter. Det er ikke tal, der vælter Teslas tekniske afdeling ned af stolen. Men de passer godt til bilens rolle: en kompakt elbil, der både skal kunne fungere som hverdagsbil og stadig føles som noget særligt, når vejen snor sig.

Bilen måler 4,1 meter i længden og vejer fra 1.540 kilo. Det er ikke ultralet efter gammel GTI-målestok, men relativt kompakt i en elbilverden, hvor selv små biler hurtigt bliver tunge.

GTI-nostalgi i fuld belysning

Designet læner sig tungt op ad GTI-historien. Den røde stribe på fronten, honningkagemønsteret i luftindtaget, ternede sæder og røde syninger er alle med. Selv kabinen får et lille nostalgitrick: En retro-visning kan få de digitale instrumenter til at ligne noget fra en Golf I fra 1980’erne.

Instrumenterne i skærmen ligner noget fra en Golf I fra 1980’erne.

Der er også moderne udstyr på plads. Standardlisten tæller blandt andet 19-tommer alufælge, LED Matrix-forlygter, adaptiv fartpilot, Lane Assist, nøglefri betjening, GTI-sportsrat, elektrisk justerbare sportssæder og V2L, så bilen kan levere strøm til eksternt udstyr.

Launch Edition koster 299.995 kroner og lægger blandt andet navigation, panoramaglastag, tonede ruder, Harman Kardon-anlæg, 360 graders kamera, Park Assist Pro og Connected Travel Assist oveni.

Se også vores første indtryk af ID. Polo (uden GTI).

Derfor er den vigtig …

ID. Polo GTI bliver ikke bare endnu en hurtig lille elbil. Den bliver en lakmusprøve for hele GTI-idéen. For GTI har aldrig kun handlet om rå fart. Den har handlet om følelsen af, at en almindelig bil pludselig blev lidt frækkere, lidt skarpere og langt mere personlig. Hvis Volkswagen rammer den følelse i ID. Polo GTI, kan mærket have fundet en af de mest interessante små elbiler til danske købere i 2026.

Hvis ikke, bliver de tre bogstaver bare pynt på en elmotor. Se alle specifikationerne her.

Prisen på ID. Polo GTI er overraskende skarp