Ti dage til Volkswagens billige ID. Polo

Volkswagen har endnu ikke selv sagt et ord om datoen – men hvis man skal tro det hollandske Autoweek, er der kun to uger til, at du kan reservere den nye ID. Polo. Det er nemlig, hvad en officielt placeret nedtælling på Volkswagens hollandske ID. Polo-site indikerer: 15. december bliver dagen, hvor ordrebøgerne åbner.

Samtidig hævder mediet, at den lovede pris på 25.000 euro – omkring 186.000 kroner – komet til at holde vand. I hvert fald i Holland, hvor indstigningsmodellen får en pris på 24.990 euro. Nøjagtig samme niveau som Renault 5 – hvilket antyder, at kampen om de prisbevidste elbilister nu for alvor spidser til.

ID. Polo bliver Volkswagens længe ventede elektriske afløser for Polo-klassen og en direkte søsterbil til Cupra Raval og Skoda Epiq. Og ligesom sine søskende går den efter at gøre elbilen mere tilgængelig for almindelige bilkøbere.

Der tælles ned til ID. Polo på VW’s hollandske hjemmeside.

Volkswagen har endnu ikke præsenteret de præcise detaljer på ID. Polo, der startede livet som konceptbilen ID. 2All, men meget tyder på, at ID. Polo bliver omkring 4,05 meter lang og lander med en basisudgave i stil med konkurrenterne: cirka 40 kWh batteri, rækkevidde omkring de 300 kilometer og et ydelsesniveau tæt på de 95 hk, som Renault 5 tilbyder. Til gengæld kan Volkswagen få en fordel på pladsforhold og praktikalitet – områder, hvor mærket traditionelt står stærkt.

Hvor skrabet basisudgaven bliver, er der derimod mere usikkert. Renault 5 stiller med en relativt veludstyret startversion, og hvis Volkswagen vil holde prisen nede, kan ID. Polo meget vel komme i en lidt mere nøgen grundkonfiguration.

En ting er dog sikkert. Volkswagen ID. Polo kommer ikke på vejene herhjemme før tidligst til sommer næste år. Cupra skal nemlig bygge bilen på deres fabrik i Spanien og har fået lovning på, at deres udgave – Raval – kommer først. Den er planlagt til at blive sendt på vejene i løbet af andet kvartal 2026.

Se videoen fra vores første køretur i Cupra Raval – søsterbil til VW ID. Polo.

Husk også at se vores video fra den første testkørsel i Cupra Raval.

Ti dage til Volkswagens billige ID. Polo